Document ID: 32014R1306

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1306/2014 ΤΗΣ ΕΠΙΤΡΟΠΉΣ
της 8ης Δεκεμβρίου 2014
για την τροποποίηση του εκτελεστικού κανονισμού (ΕΕ) αριθ. 750/2014 σχετικά με την επέκταση της περιόδου εφαρμογής των μέτρων προστασίας όσον αφορά την επιδημία διάρροιας των χοίρων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφοι 1 και 7,
Εκτιμώντας τα ακόλουθα:
(1)
Ο εκτελεστικός κανονισμός (ΕΕ) αριθ. 750/2014 της Επιτροπής (2) εκδόθηκε ύστερα από αναφορές σχετικά με την εκδήλωση στη Βόρεια Αμερική της νόσου του νέου εντερικού κορωναϊού των χοίρων που προκαλείται από αναδυόμενους α-κορωναϊούς των χοίρων, συμπεριλαμβανομένου του ιού της επιδημικής διάρροιας των χοίρων, και τον νέο δ-κορωναϊό των χοίρων. Ο εν λόγω εκτελεστικός κανονισμός καθορίζει μέτρα προστασίας όσον αφορά την εισαγωγή στην Ένωση αποστολών ζώντων χοίρων για αναπαραγωγή και παραγωγή κρέατος από τις περιοχές στις οποίες έχει εκδηλωθεί η νόσος που προκαλείται από τους εν λόγω ιούς, ούτως ώστε να εξασφαλίζεται ότι οι εκμεταλλεύσεις καταγωγής παρέχουν τις αναγκαίες εγγυήσεις και να αποτρέπεται η εισαγωγή στην Ένωση της επιδημίας διάρροιας των χοίρων που προκαλείται από τους εν λόγω ιούς. Τα εν λόγω μέτρα προστασίας πρέπει να ισχύουν έως τις 12 Ιανουαρίου 2015.
(2)
Σύμφωνα με την επιστημονική γνώμη της Ευρωπαϊκής Αρχής για την Ασφάλεια των Τροφίμων του 2014 (3) («γνώμη της EFSA»), τα μολυσμένα ζώα, τα περιττώματα, οι ζωοτροφές και τα αντικείμενα που είναι επιμολυσμένα με περιττώματα είναι μήτρες μετάδοσης, όπως έχει αναφερθεί, των εν λόγω ιών. Η γνώμη της EFSA παρέχει περαιτέρω επιστημονική υποστήριξη για τα μέτρα προστασίας που θεσπίζονται με τον εκτελεστικό κανονισμό (ΕΕ) αριθ. 750/2014. Η επιδημιολογική κατάσταση στις τρίτες χώρες που πλήττονται από τη νόσο του νέου εντερικού κορωναϊού των χοίρων που προκαλείται από αναδυόμενους α-κορωναϊούς των χοίρων, συμπεριλαμβανομένου του ιού της επιδημικής διάρροιας των χοίρων, και τον νέο δ-κορωναϊό των χοίρων δεν έχει μεταβληθεί όσον αφορά τον κίνδυνο εξάπλωσης αυτών των εντερικών κορωναϊών των χοίρων από την ημερομηνία έκδοσης του εκτελεστικού κανονισμού (ΕΕ) αριθ. 750/2014.
(3)
Με βάση τη γνώμη της EFSA και την εξέλιξη της κατάστασης της νόσου, τα μέτρα προστασίας που θεσπίζονται στον εκτελεστικό κανονισμό (ΕΕ) αριθ. 750/2014 θα πρέπει να παραταθούν έως το τέλος του Οκτωβρίου 2015. Η περίοδος εφαρμογής του εν λόγω εκτελεστικού κανονισμού θα πρέπει, συνεπώς, να τροποποιηθεί αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στη δεύτερη παράγραφο του άρθρου 2 του κανονισμού (ΕΕ) αριθ. 750/2014, η ημερομηνία «12 Ιανουαρίου 2015» αντικαθίσταται από την ημερομηνία «31 Οκτωβρίου 2015».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Δεκεμβρίου 2014.

Labels: 3
18
6